༄༅། །དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པར་བརྟན་བཞུགས་གསོལ་འདེབས་ཀྱི་ཚིགས་སུ་བཅད་པ་བཀྲ་ཤིས་པའི་ཁྲི་གདན་བཅུ་པ་ཞེས་བྱ་བ་བཞུགས།། སྭ་སྟི། བླ་མ་དམ་པའི་ཞབས་ལ་གུས་པས་ཕྱག་འཚལ་ལོ། །རིགས་སྔགས་འཆང་བའི་བླ་ཆེན་འཇམ་པའི་དཔལ། །བདུད་ཀྱི་སྟོབས་འཕྲོག་རྒྱལ་བའི་ཡོན་ཏན་མཆོག །སྟོབས་བཅུའི་དཔལ་ལྡན་གཉིས་འཐུང་དབང་པོའི་ཁྲིར། །ལོ་བརྒྱར་ཞབས་ཟུང་བརྟན་པར་གསོལ་བ་འདེབས། །ངག་གི་དབང་ཕྱུག་འགྲོ་ཀུན་དགའ་བའི་གཉེན། །ལྟ་ངན་རི་དྭགས་ཀུན་འཇོམས་མ་འདྲེས་ཆོས། །མི་འཇིགས་ཡོན་ཏན་བཞི་ལྡན་གདོང་ལྔ་པས། །བཏེགས་པའི་ཁྲི་ལ་བསྐལ་བརྒྱར་ཞབས་བརྟན་གསོལ། །བསོད་ནམས་མི་ནུབ་གྲགས་པའི་རྒྱལ་མཚན་ཅན། །བླ་མེད་ཐར་པ་ཆེན་པོའི་གྲོང་ཁྱེར་དུ། །མྱུར་མགྱོགས་རྫུ་འཕྲུལ་རྐང་པའི་ཤུགས་འཆང་བ། །རྟ་མཆོག་གདན་ཁྲིར་མི་འགྱུར་བརྟན་པར་གསོལ། །ཕན་བདེ་དཔལ་འབྱོར་བཟང་པོའི་འབྱུང་གནས་ཁྱེད། །འཆི་མེད་ཚེ་ཡི་དཔལ་ལ་དབང་བ་སོགས། །དབང་བཅུ་ཀུན་ལྡན་རྨ་བྱའི་ཁྲི་སྟེང་དུ། །ཇི་སྙེད་བསྐལ་པའི་བར་དུ་རྟག་བཞུགས་གསོལ། །མཚུངས་བྲལ་སྔགས་འཆང་འགྲོ་བའི་བླ་མ་མཆོག །རབ་འབྱམས་རྒྱལ་བའི་ཞིང་ཀུན་སྐད་ཅིག་གིས། །བགྲོད་ལ་ཐོགས་པ་མི་མངའ་མཁའ་ལྡིང་ཁྲིར། །འབུམ་ཕྲག་བསྐལ་པའི་བར་དུ་ཞབས་བརྟན་གསོལ། །མཁྱེན་པའི་གཏེར་ཆེན་སྔགས་འཆང་ཆོས་ཀྱི་རྗེ། །མ་ལུས་འགྲོ་བའི་རེ་འདོད་ཡིད་བཞིན་དུ། །ཉེར་སྐོང་ནོར་བུ་རིན་ཆེན་ཁྲི་གདན་ལ། །སྲིད་མཐའི་བར་དུ་མི་འགྱུར་རབ་བརྟན་གསོལ། །བརྩེ་ཆེན་བླ་མ་སྔགས་འཆང་འགྲོ་བའི་མགོན། །ཀུན་ཏུ་ཆགས་པའི་སྐྱོན་སྤངས་འདབ་བརྒྱ་པ། །སྣ་ཚོགས་མཛེས་པའི་ཁྲི་གདན་ཡིད་འོང་བར། །རྟག་ཏུ་འཚོ་ཞིང་བཞེས་པར་གསོལ་བ་འདེབས། །མཐུ་སྟོབས་མངའ་བདག་རྡོ་རྗེ་འཛིན་པའི་རྗེ། །མི་ཤེས་སྨག་རུམ་ཀུན་འཕྲོག་རང་བཞིན་གྱི། །འོད་གསལ་ཉིན་མོར་བྱེད་པའི་ཞབས་སྟེགས་ལ། །ནམ་ཡང་གཡོ་བ་མེད་པར་གསོལ་བ་འདེབས། །མཁས་ཤིང་གྲུབ་བརྙེས་སྔགས་འཆང་ཐམས་ཅད་མཁྱེན། །ལེགས་བྱས་ཆ་ཤས་ཡོངས་གང་བསིལ་ཟེར་གྱིས། །སྐྱེ་དགུའི་གདུང་སེལ་རབ་དཀར་ཟླ་གདན་ལ། །ཀུན་ཏུ་འགོག་པ་མེད་པར་གསོལ་བ་འདེབས། །འཕྲིན་ལས་རྒྱུན་མི་འཆད་པའི་སྐྱོབས་པ་མཆོག །གྲངས་མེད་ཉེས་པའི་ཚོགས་ཀྱིས་མི་བརྫི་ཞིང་། །མཚན་འཛིན་ཀུན་རྟོག་འཇོམས་པའི་རྡོ་རྗེའི་ཁྲིར། །གཞོམ་མེད་གཡུང་དྲུང་ཉིད་དུ་གསོལ་བ་འདེབས། །མཆོག་གསུམ་བསླུ་བ་མེད་པའི་བདེན་པ་དང་། །དངོས་དང་བརྒྱུད་པའི་བླ་མའི་ཐུགས་རྗེ་དང་། །དམ་ལྡན་ཡོངས་ཀྱི་མཐུ་དང་ནུས་པ་ཡིས། །ཇི་ལྟར་གསོལ་བའི་འདོད་དོན་ཀུན་འགྲུབ་ཤོག །ཅེས་སྔགས་འཆང་བླ་མ་ཐམས་ཅད་མཁྱེན་པ་ཆེན་པོ་ལ་བརྟན་བཞུགས་གསོལ་འདེབས་ཀྱི་ཚིགས་སུ་བཅད་པ་འདི་ནི། ཀུན་འཛིན་ཞེས་པ་ས་ཕོ་བྱི་བའི་ལོའི་ཚེས་དྲུག་གི་ནུབ་རྗེ་ཉིད་ལ་བརྟན་བཞུགས་ཕུལ་ན་ལེགས་པའི་མཚན་ལྟས་ཤིན་ཏུ་ངོ་མཚར་བ་ཞིག་བྱུང་འདུག་པ་བཞིན་བརྟན་བཞུགས་ཤིག་ཀྱང་ཕུལ་བའི་ཚེ། སྔགས་འཆང་བླ་མ་ཉིད་ཀྱི་བཀའ་འབངས་སུ་གྱུར་པ་ཤཱཀྱའི་བཙུན་པ་བསམ་གཏན་རྒྱ་མཚོས་རབ་གནས་ཀྱི་མཆོད་རྟེན་གྱི་གདན་མངའ་དབུལ་གྱི་སྐབས་སོགས་གསུང་རབ་ནས་བཤད་པའི་གདན་ཁྲི་རྣམས་དང་སྦྱར་ཞིང་། དམ་པ་གང་གི་མཚན་སྤེལ་དང་མཁྱེན་བརྩེ་ནུས་གསུམ་གྱི་ཡོན་ཏན་བརྗོད་པ་ཡང་ཚང་བར་བྱས་ནས་བཀོད་པ་འདིས་ཕྱོགས་དུས་ཀུན་ཏུ་དགེ་ལེགས་ཀྱི་དཔལ་འབར་བར་གྱུར་ཅིག། །།སརྦ་མངྒ་ལཾ།། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།